
OBRAZLOŽITEV IN UTEMELJITEV SPREMEMB IN DOPOLNITEV ZAZIDALNEGA NAČRTA

OPIS OSTOJEČEGA STANJA

Območje sprememb in dopolnitev zazidalnega načrta predstavlja zahodni del območja zazidalnega načrta in se nahaja na skrajnem zahodu katastrske občine Murska Sobota ob naselju Černelavci, južno od Šercerjevega naselja ter zahodno od trgovskega centra Maximus.
Območje sprememb in dopolnitev zazidalnega načrta obsega zemljišča s parcelnimi številkami 4145/1, 4145/2, 4145/3, 4145/4, 4145/5, 4145/6 in 4134/11 vse v k.o. Murska Sobota ter meri 7.898,70 m².
Zemljišče s parcelno številko 4145/5 je pozidano in v naravi asfaltirana cesta, ostala zemljišča so nepozidana in v naravi travnik.
Prometni dostop do območja sprememb in dopolnitev zazidalnega načrta se vrši z gramozirane javne poti, ki poteka ob južni meji območja sprememb in dopolnitev zazidalnega načrta, preko asfaltiranega cestnega priključka na dostopno cesto območja sprememb in dopolnitev zazidalnega načrta. Dostopna cesta poteka v smeri sever-jug. Na severu območja sprememb in dopolnitev zazidalnega načrta, pred navezavo na cesto Šercerjevega naselja, dostopna cesta zavije proti zahodu in poteka do zemljišča s parcelno številko 4145/1.
V dostopni cesti poteka elektroenergetsko, kanalizacijsko, vodovodno, plinovodno in komunikacijsko omrežje. Ob dostopni cesti je urejena enostranska javna razsvetljava. Zemljišča s parcelnimi številkami 4145/1, 4145/2, 4145/3, 4145/4, 4145/6 in 4134/11 so komunalno opremljena s priključki na elektroenergetsko, kanalizacijsko, vodovodno, plinovodno in komunikacijsko omrežje.
Območje sprememb in dopolnitev zazidalnega načrta se nahaja izven območij varstva narave in varstva kulturne dediščine ter poplavnih območij.

OPIS NAČRTOVANEGA STANJA

2.1 Prostorske ureditve, ki se načrtujejo s spremembami in dopolnitvami zazidalnega načrta

1. S spremembami in dopolnitvami zazidalnega načrta se načrtuje:
gradnja stanovanjskih stavb (samostojna hiša ali dvojček ali vrstna hiša),
rekonstrukcija in dogradnja dostopne ceste ter ukinitev cestnega priključka dostopne ceste na gramozirano javno pot,
gradnja priključkov na komunalno infrastrukturo,
gradnja nezahtevnih in enostavnih objektov,
ureditev utrjenih in zelenih površin.
Poleg tega je na parkirišču trgovskih centrov dopustna gradnja ročne ali avtomatske avtopralnice.

2.2 Stanovanjske stavbe

Lege, velikosti in oblikovanja stanovanjskih stavb:
lega: znotraj površine za razvoj stavbe, ki je določena z gradbenimi mejami, katerih načrtovana stavba ne sme presegati, lahko pa se jih dotika s fasadami ali pa je od njih odmaknjena v notranjost zemljišča. Gradbeno mejo lahko presegajo le napušči, terase, balkoni, nadstreški nad vhodi ipd., vendar ne smejo segati preko meje sosednjega zemljišča;
odmik od meje sosednjega zemljišča: določen je z gradbeno mejo. V kolikor ni določen z gradbeno mejo (združevanje, širjenje ali oženje zemljiških parcel), mora biti odmik fasade stavbe od meje sosednjega zemljišča najmanj 3,00 m. S soglasjem lastnika sosednjega zemljišča je lahko odmik tudi manjši.
višinska kota pritličja: največ 1,40 m nad najnižjo višinsko koto urejenega terena ob stavbi;
etažnost: največ K+P+1. Dopustna je medetažna zasnova. Klet se zaradi možnosti nastopa visoke podtalnice izvede v vodotesni bazenski izvedbi;
tipologija: samostojne hiše, vrstne hiše ali dvojčki;
tlorisni gabarit: omejen s faktorjem zazidanosti parcele (z), kateri je največ 0,4 za samostojne hiše in največ 0,5 za vrstne hiše ali dvojčke;
fasada: klasično ometana (obarvane v umirjene tone), lesena ali iz sodobnih materialov na način, da se doseže oblikovno kvalitetna arhitektura;
streha: ravna, enokapna ali dvokapna. Smer slemena je poljubna in odvisna od zasnove stavbe oziroma vzporedna z daljšo stranico. V detajlih je dovoljena kombinirana streha. Na strehah je dovoljeno namestiti zbiralnike sončne energije, vendar naj bodo nameščeni zadržano in ob upoštevanju vpliva na podobo naselja; 
strešna kritina: pogojena je s tehnološko rešitvijo strehe.

2.3 Nezahtevni in enostavni objekti

Vrste, lege, velikosti in oblikovanja nezahtevnih in enostavnih objektov:
vrste: dopustna je gradnja vseh nezahtevnih in enostavnih objektov razen pomolov, objektov za rejo živali, pomožnih kmetijsko-gozdarskih objektov, objektov za kmetijske proizvode in dopolnilno dejavnost, pomožnih letaliških, pristaniških objektov in pomožnih objektov na smučišču;
odmik od meje sosednjega zemljišča: najbolj izpostavljeni deli objekta so od meje sosednjega zemljišča odmaknjeni najmanj 1,00 m, s soglasjem lastnika sosednjega zemljišča pa tudi manj, ograja in objekt, ki nima višine, pa se lahko gradita na mejo;
velikosti: upošteva se določila predpisa o razvrščanju objektov glede na zahtevnost gradnje;
oblikovanje: da se ne kvari splošnega videza prostora.

2.4 Zunanje površine

1. Ureditev zunanjih zelenih in utrjenih površin ob stanovanjski stavbi je poljubna, in sicer odvisna od potreb in razpoložljivega prostora na zemljiški parceli.
Ob dostopni cesti se lahko uredi zeleni pas, ki se utrdi s travnimi ploščami in zasadi z drevoredom.
Na severovzhodu območja sprememb in dopolnitev zazidalnega načrta se uredi zelena površina, po kateri se spelje pešpot za morebitno peš navezavo do trgovskega centra.

2.5 Prometna infrastruktura

1. Dostopna cesta se rekonstruira in dogradi proti zahodu in severu-zahodu v dolžini cca 45,00 m. Širina vozišča mora znašati najmanj 4,25 m, najmanjša vrednost zavijalnega radija pa 2,00 m. Zeleni pas ob dostopni cesti se lahko uredi tudi kot hodnik za pešce.
1. Prometni dostop do območja sprememb in dopolnitev zazidalnega načrta se vrši s severa, s ceste Šercerjevega naselja. Cestni priključek dostopne ceste na gramozirano javno pot ob južnem delu območja sprememb in dopolnitev zazidalnega načrta se ukine.
1. Po izgradnji zahodne obvozne ceste mesta Murska Sobota je na južnem delu zazidalnega načrta dopustna izvedba povezovalne ceste med Gajevo ulico in zahodno obvozno cesto mesta Murska Sobota. Na povezovalno cesto je dopustno priključiti dostopno cesto.

2.6 Okoljska, energetska in komunikacijska infrastruktura

1. Padavinske odpadne vode z utrjenih površin in streh se odvajajo posredno v podzemne vode preko ponikovalnic (ponikovalnih polj). V času močnejših nalivov se padavinske odpadne vode prelivajo preko roba zadrževalnega prostora ponikalnih polj in razlivajo na okoliških njivskih površinah izven območja zazidalnega načrta. Komunalne odpadne vode se priključijo na obstoječe kanalizacijsko omrežje.
1. Za načrtovane stavbe se izvede potrebne priključke na obstoječe vodovodno, plinovodno in komunikacijsko omrežje v dostopni cesti. Za priključitev načrtovanih stavb v elektroenergetsko omrežje se v obstoječo elektroenergetsko cevno kanalizacijo, ki se v delu dogradi, položi nizkonapetostni elektroenergetski razvod.
1. Svetilke javne razsvetljave ob dostopni poti se zaradi dovoznih priključkov prestavi. 
1. Zbirno in prevzemno mesto odpadkov se zagotovi v okviru posameznega stavbnega zemljišča.
2.7 Parcelacija

Območje sprememb in dopolnitev zazidalnega načrta se razdeli na enaindvajset zemljiških parcel, od tega se jih 18 nameni gradnji stavb, katere se glede izbire tipologije zazidave lahko združuje, širi ali oži, pri čem se ne sme posegati na zemljiške parcele namenjene gradnji ceste (razen zemljiške parcele severozahodnega kraka dostopne ceste) in zemljiške parcele izven območja zazidalnega načrta.

